יונה נבון

הרב יונה נבון (תע"ג, 1713 - ט"ז בשבט תק"כ, פברואר 1760) היה רב ותלמיד חכם בירושלים במאה ה-18, שד"ר, מחבר הספר "נחפה בכסף" ורבו של החיד"א.

קורות חייו 
נולד בירושלים לרב חנון נבון ממנו התייתם בגיל תשע. בצעירותו למד בישיבת בית יעקב (פירירא) אצל הרב ישראל מאיר מזרחי, מחבר הספר שו"ת פרי הארץ. נמנה עם חכמי הישיבה "יפאר ענוים". בשנת תק"ב הקים רבי חיים בן עטר את כנסת ישראל והוא החל ללמד שם. החל משנת תק"ו עמד בראשות הישיבה. שנים לאחר מכן עמד בראשות ישיבת "גדולת מרדכי" יחד עם ידידו הדיין רבי שם טוב גבאי. 

באותה עת נשלח כשד"ר לטורקיה ויוון, וכעבור שנתיים חזר לירושלים. בטורקיה הדפיס גם את ספרו נחפה בכסף חלק א (תק"ח).

הרב יונה נבון היה רבם המובהק של שניים מגדולי הדור הבא: הרב חיים יוסף דוד אזולאי (החיד"א) והרב יום טוב אלגאזי. הוא הרגילם מגיל צעיר לכתוב תשובות בהלכה והיה בודק ומעיר את הערותיו.

לאחר שחזר מונה לדיין בבית דינו של הראשון לציון הרב יצחק הכהן רפפורט, והוא חתום על מספר תקנות בירושלים כמו בעניין צניעות מלבושי הנשים, איסור המשחק בקלפים (תקי"ד), ועוד. תלמידו החיד"א כותב עליו: "וכמעט לא הניח פסקן כמותו בגלילותינו, והיה חסיד ומקובל".

נפטר בט"ז בשבט תק"כ בגיל ארבעים ושבע ונקבר בירושלים.

משפחתו
אביו היה הרב חנון. הוא היה גיס של הרב יצחק זרחיה אזולאי (אביו של החיד"א). נכדו היה הראשון לציון הרב יונה משה נבון.

חיבוריו 
נחפה בכסף, חלק א, (שו״ת על כל ד׳ הטורים ובאור על תוספות הרא״ם לסמ״ג) 
נחפה בכסף, חלק ב
 גט מקושר - דיונים בספר גט פשוט למהר"ם בן חביב.
 באור להלכות פסח ושו״ת ודרושים וליקוטים.

קישורים חיצוניים
 הרב נבון בספר חורב
 הרב יונה נבון בספר יהודי המזרח בארץ ישראל

הערות שוליים

יונה
אנשי היישוב הוותיק ילידי ארץ ישראל
ירושלים: רבנים
רבנים ארץ-ישראלים
שד"רים
יהודים הקבורים בהר הזיתים: חלקת הספרדים
ילידי 1713
נפטרים ב-1760
ראשי ישיבת כנסת ישראל (מיסודו של רבי חיים בן עטר)